《七益诗 其七 西涧开士藏山》
清代·李锴

明星何烂如，满月湛虚白。根形木讷中，妙相不可测。

藕丝擢污泥，况在水精域。溪云了变灭，松风叩空寂。

时闻迦陵音，鷇鸣一諠然。二鄣方拄中，对之辄冰释。

作者简介：（1686—1755）清汉军正黄旗人，字铁君，号眉生，又号豸青山人、幽求子、焦明子。李辉祖子。尝充笔帖式，旋弃去。乾隆元年举鸿博，未中选。以岳丈大学士索额图声势煊赫，避去，隐于盘山豸峰下。诗亦脱俗，而刻意求高，不免有斧凿处。有《睫巢集》、《尚史》等。